Sewejarige dood in tref-en-trapDie toneel waar die bestuurder in hegtenis geneem is (Foto: Rusa) ’n Bestuurder wat glo ’n sewejarige meisie doodgery en toe van die toneel gevlug het, is later dieselfde dag in hegtenis geneem. Beamptes van die veiligheidsmaatskappy Reaction Unit South Africa (Rusa) is omstreeks 14:30 Maandag deur inwoners van Nqwayini buite Tongaat in KwaZulu-Natal gekontak nadat gesien is hoe ’n meisie doodgery is. Volgens Rusa het die bestuurder van ’n Renault Clio die meisie getref terwyl sy op die sypaadjie geloop het. Die bestuurder het hierna van die toneel weggejaag. Die meisie wat ’n gr. 1-leerling aan die Makheni Primary School was, is op die toneel dood verklaar. Rusa-beamptes het later die dag inligting ontvang dat die bestuurder in Ndwedwe in die Cottonlands-omgewing opgemerk is. Die bestuurder is voorgekeer nadat hy uit ’n suikerrietplantasie gery het en van Rusa se beamptes probeer vlug het. Die 23-jarige man het na bewering onder die invloed van alkohol bestuur.